Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Cīņā par Lielbritānijas premjera posteni uzvarējusi līdzšinējā ārlietu ministre Liza Trasa

Lielbritānijā valdošās Konservatīvās partijas biedru balsojumā par jauno partijas līderi ievēlēta līdzšinējā ārlietu ministre Liza Trasa, kurai tādējādi uzticēta arī nākamās Lielbritānijas valdības vadīšana.

Premjerministra amatā Trasa nomainīs līdzšinējo premjeru Borisu Džonsonu, kurš jūlijā dažādu skandālu dēļ bija spiests paziņot par atkāpšanos no amata.

Džonsona demisijai sekoja cīņa par Konservatīvās partijas līdera posteni, kurā no vairāk nekā desmit kandidātiem tika atlasīti divi spēcīgākie: ārlietu ministre Trasa un bijušais finanšu ministrs Riši Sunaks.

47 gadus vecā Trasa kopš pagājušā gada septembra ir Lielbritānijas ārlietu ministre. Viņas pilnais vārds ir Mērija Elizabete Trasa, bet kopš bērnības viņa tiek saukta par Lizu.

Trasa ir dzimusi Oksfordā; viņas tēvs bija matemātikas profesors Līdsas Universitātē. Trasa ir Oksfordas Universitātes absolvente.

Lielbritānijas parlamentā viņa ievēlēta 2010. gadā, pēc tam ieņēmusi dažādus amatus valdībā, piemēram, bijusi starptautiskās tirdzniecības ministre.

Likvidējamās “ABLV Bank” klienti, kuri vēl nav pieteikušies garantētās atlīdzības saņemšanai, to var izdarīt līdz 2023. gada 23. februārim, informēja Finanšu un kapitāla tirgus komisija (FKTK).

Tie likvidējamās “ABLV Bank” noguldītāji, kuriem ir tiesības saņemt garantēto atlīdzību, bet kuri līdz 23. februāra plkst. 23.59 nepieteiksies tās saņemšanai, ar nākamo dienu – 24. februāri – zaudēs prasījuma tiesības pret Latvijas Noguldījumu garantiju fondu par garantētās atlīdzības izmaksu.

Tāpēc FKTK aicina visus noguldītājus, kuriem ir tiesības saņemt garantēto atlīdzību un kuri to vēl nav izdarījuši līdz šim, pieteikties garantētās atlīdzības saņemšanai līdz 23. februārim. Aicinājums nav attiecināms uz noguldītājiem, kuriem nav tiesību saņemt garantēto atlīdzību vai kuriem ir spēkā ierobežojumi garantētās atlīdzības saņemšanai.

Garantēto atlīdzību izmaksu likvidējamās “ABLV Bank” noguldītājiem nodrošina akciju sabiedrība "Citadele banka".

Tiem noguldītājiem, kuriem garantētās atlīdzības izmaksa ir atlikta, tā būs pieejama piecus gadus no brīža, kad izbeigušies apstākļi, kas bija par pamatu garantētās atlīdzības izmaksas atlikšanai.

Rēzeknes Tehnoloģiju akadēmijā iecere par mūsdienīgu un modernu dienesta viesnīcu beidzot ir īstenota. Ceļš līdz ēkas renovācijai bija garš un sarežģīts. Būvdarbus bija jāpabeidz 2020. gada martā, taču, Būvniecības valsts kontroles birojam konstatējot virkni neatbilstību un būvniecības pārkāpumu, darbus apturēja un ar būvnieku lauza līgumu, izsludinot jaunu iepirkumu. Šobrīd dienesta viesnīcās ēka ir atklāta pēc renovācijas un tajā jau dzīvo pirmie iemītnieki.

Rēzeknes Tehnoloģiju akadēmijas studentu dienesta viesnīcas vadītāja Sintija Želve rādīja, kā pirms vairāk nekā 60 gadiem celtā trīsstāvu ķieģeļu ēka pilnībā pārveidota pēc renovācijas. Ēkā ir četrvietīgas, trīsvietīgas un divvietīgas istabiņas ar mēbelēm un katra ar atsevišķu labierīcību un dušas telpu.

Dienesta viesnīcas renovācijas projekta plānoto izdevumu summu, kas vairāk nekā 3 miljoni eiro, akadēmija nav pārsniegusi. Bet radušos strīdu ar iepriekšējo būvnieku šobrīd risina tiesas ceļā.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.